Carl Roos
Carl Roos, dansk var en litteraturforsker og litterat. Han var professor i tysk ved Københavns Universitet 1927-1950, hvor han vandt respekt for sit arbejde med tekstanalyse og åndshistoriske tolkning, bl.a. af J. W. v. Goethe og Friedrich Nietzsche. Han var desuden ekspert i Ludvig Holbergs forfatterskab.
Efter magisterkonferens i tysk i 1910 fik Roos arbejde som bibliotekar ved Det Kongelige Bibliotek frem til 1927, hvor han bedrev en flerfacetteret forskning, typisk inden for både dansk og tyske emner. Den velrenommerede disputats fra 1922 Det 18. Aarhundredes tyske Oversættelser af Holbergs komedier fulgte han op som medudgiver af en vigtig trebinds-udgave Ludvig Holberg: Comoedierne og de populære Skrifter (1922-24).
Interessant i tidens biografiske forfatterskabslitteratur var den metodisk skarpe Jakob Knudsen. En Studie over en Aandspersonlighed (1918), der med Roos' konservativt prægede tilslutning også førte ind i den såkaldte livsanskuelsesdebat i 1920'ernes litteraturmiljøer.
Med professoratet i tysk sprog og litteratur fik han mulighed for at påvirke faget i retning af litteraturen frem for den traditionelle filologiske, og han bidrog til både fornyende litteraturundervisning og skærpet forskningsmetodik.
Roos udgav flere væsentlige monografiske arbejder, om Goethe og om Nietzsche, tillige med lærebøger og introduktioner samt tekstudgivelse af tyske klassikere. Bølgen af Søren Kierkegaard-interesse omkring 1950 fangede han med en bog om Kierkegaard og Goethe.
Roos havde både under sine ansættelser og i sit otium en engageret og flittig udadvendt virksomhed som medarbejder og bidragyder ved mange tidsskrifter, især den kulturkonservative kritiker Harald Nielsens litterære tidsskrift Ugens Tilskuer 1910-1920, dagblade, årsskrifter etc. Der foreligger fire bind udgivelser med opsamling af både videnskabelige og populære artikler og prægnante essays.
Foruden flere små introducerende fagbøger begik han sig i forsøg med skønlitterære genrer, og med ikke mindst to store vægtige bind Livserindringer (1959-1961). Hans forhold til både dansk og tysk gav ham udfordringer, da nationalsocialismen udviklede sig op gennem 1930-1940'erne, og det førte til, at han blev og følte sig isoleret igennem den sidste snes år af sit liv.
Dansk Skønlitterært Forfatterleksikon 1900-1950, 1964, Grønholt Pedersens Forlag.
Københavns Universitet 1479-1979, IX/2, 1979, G.E.C. Gads Forlag.